Ir-Regolament tal-Kunsill (KE) Nru 2583/2001
tad-19 ta’ Diċembru 2001
li jemenda r-Regolament (KEE) Nru 2204/90 li jipprovdi regoli ġenerali addizzjonali dwar l-organizzazzjoni komuni tas-suq fil-ħalib u l-prodotti mill-ħalib rigward il-ġobon
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 37 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Billi:
(1) Ir-Regolament (KEE) Nru 2204/90 [3] jagħmel użu mill-kaseina u l-kaseinati fil-fabbrikazzjoni tal-ġobon bla ħsara għall-awtorizzazzjoni minn qabel u l-Artikolu 3(3) ta’ dan ir-Regolament jipprovdi sabiex tiġi applikata penali Komunitarja li tapplika fil-każ ta’ l-użu mhux awtorizzat li jirreferi b’mod partikolari għall-valur tal-ħalib mingħajr grass li jirriżulta mill-prezz ta’ l-intervent għat-trab tal-ħalib xkumat.
(2) Billi l-għan ta’ din il-penali huwa li jħassar il-vantaġġ ekonomiku li jirriżulta mill-użu mhux awtorizzat, il-kalkolu tal-penali għandu jkun ibbażat fuq il-prezz tas-suq tat-trab tal-ħalib xkumat, li jirrifletti b’mod aktar fidil kemm tassew iqum il-ħalib xkumat bħala materja prima fil-fabbrikazzjoni tal-ġobon,
ADOTTA DAN IR-REGOLAMENT:
L-Artikolu 1
L-Artikolu 3(3) tar-Regolament (KE) Nru 2204/90 huwa hawnhekk mibdul b’dan li ġej:
"3. Mingħajr preġudizzju għall-penali stabbiliti, jew li jridu jiġu stabbliliti, mill-Istat Membru interessat, somma egwali għal 110 % tad-differenza bejn il-valur tal-ħalib xkumat meħtieġ biex jipproduċi 100 kilogramma ta’ kaseina u kaseinati li tirriżulta mill-prezz tas-suq tat-trab tal-ħalib xkumat, min-naħa l-waħda, u l-prezz tas-suq għall-kaseina u l-kaseinati, min-naħa l-oħra, għandu jkun dovut għal kull 100 kilogramma għall-kwantitajiet tal-kaseina u l-kaseinati wżati mingħajr awtorizzazzjoni.
Dawn il-valuri għandhom jiġu stabbiliti skond il-proċedura stabbilita fl-Artikolu 42 tar-Regolament tal-Kunsill (KE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq fil-ħalib u l-prodotti mill-ħalib [4]."
L-Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta’ Diċembru 2001.